Gudrun Laub (V), 2004-12-02:
Venstre er ligesom Kristendemokraterne meget optaget af det lokale demokrati, men vi er ikke bekymrede for det.
Her i efteråret har vi set demokratiet blomstre i forbindelse med kommunesammenlægningerne, senest i Mariager Kommune, hvor et flertal i kommunalbestyrelsen ønskede sammenlægning mod syd med Randers.
Efter et folkeligt pres blev der i tirsdags holdt folkeafstemning, og resultatet blev et flertal for at gå mod nord og dermed tilslutning til den nordjyske region.
Dette viser, at borgerne har handlekraft, og at der er handlemuligheder, og det er meget opmuntrende for alle tilhængere af demokrati.
Folk lader sig ikke bare styre til noget, de ikke ønsker.
Der er mulighed for underskriftindsamlinger, borgermøder, fri debat i medierne, gadeaktioner osv. uden formelle regler for, hvordan borgerne skal skaffe sig kommunalpolitikernes opmærksomhed, og der er mulighed for at blive hørt.
Normalt er borgerne særdeles godt tilfredse med det repræsentative demokrati.
De fleste ønsker ikke at bruge tid på alle mulige forskellige spørgsmål, men henviser til, at det har vi valgt jer til at finde ud af, og det må I træffe beslutninger om og tage ansvaret for.
Men selvfølgelig ønsker borgerne at blive hørt, når der er forhold, som de berørte er meget optaget af.
Det behøver såmænd ikke være lige præcis 10 pct. af de stemmeberettigede, det kan lige så godt være mindre grupper i et område af en kommune, hvor en folkeafstemning i hele kommunen ville være irrelevant.
Kristendemokraterne vil have flere kommunalbestyrelsesmedlemmer for at forbedre kontakten mellem politikere og vælgere, dog højst 36.
Venstre mener ikke, det er afgørende, om der 1.000 indbyggere eller et andet bestemt tal pr. politiker, og vi kan slet ikke gå ind for, at der skal være et lige antal kommunalbestyrelsesmedlemmer som f.eks. de 36, der foreslås her.
Vi finder det meget hensigtsmæssigt med et ulige antal, så en afstemning giver et flertal.
Forslaget om lokaludvalg lyder umiddelbart tiltalende, men fremtidens behov for lokaldemokrati er måske mere samlet om særlige spørgsmål som skoler, børnehaver osv., og her kan demokratiet nok bedst varetages af brugerbestyrelser.
Kristendemokraterne definerer et lokalområde som et område, der nu er en selvstændig kommune, men den 1. januar 2007 bliver en del af en større kommune.
De nye kommuner skulle gerne blive naturlige enheder med politikere, der varetager hele kommunens interesser, og de nuværende kommuner kan jo også bestå af forskellige lokalområder med forskellige fællesanliggender, som bør plejes i et helt lokalt forum.
Forslaget om, at to tredjedele af kommunalbestyrelsen kan vælte borgmesteren i løbet af en valgperiode, kan vi heller ikke støtte.
De 4-årige valgperioder giver en god arbejdsform og kontinuitet i det kommunale arbejde.
Tilsvarende ønsker vi ikke, at kommunalbestyrelsen kan tvinges til at afholde bindende folkeafstemninger.
Det er kommunalbestyrelsens ansvar at se tingene i sammenhæng og sørge for, at de også hænger sammen budgetmæssigt.
I det hele taget ønsker Venstre ikke at anfægte det kommunale selvstyre, de 4-årige valgperioder og det repræsentative demokrati, og derfor kan Venstre ikke støtte forslaget.